65-jarige se vierling geboreAnnegret op die voorblad van die Bild-koerant. RTL het Saterdag berig dat die drie seuntjies en ŉ dogtertjie met behulp van ŉ keisersnee die wêreld ingebring is. Heikde Speda, woordvoerder van RTL, het gesê die kinders is Dinsdag gebore. “Dit gaan in die omstandighede goed met die ma.” Speda het bygevoeg dat die ma baie moeg was ná die operasie, maar die dokters is seker dat sy nie in gevaar is nie. Die vrou, wat bekend staan as Annegret R, het glo reeds 17 kinders en sewe kleinkinders. Daar is vroeër berig dat sy 13 kinders het. Sy is kunsmatig bevrug by ŉ kliniek in die Oekraïne. Die vrou is erg gekritiseer omdat sy op haar ouderdom swanger geraak het. Sy het die swangerskap geregverdig deur te sê haar 10-jarige dogter wil graag nog boeties en sussies hê. Die vierling is vroeg gebore, maar volgens dokters is hul kans op oorlewing goed. Die vier weeg almal tussen 655 en 960 g en is tussen 30 en 35 cm lank. Neeta weeg 655 g en is 30 cm lank. Die drie seuns is Dries (960 g; 35 cm), Bence (680 g; 32 cm) en Fjonn (74 5g; 32,5 cm).